ΚΤΗΝΟΤΡΟΦΙΚΟΙ ΣΥΛΛΟΓΟΙ ΑΜ-Θ 6-8-2025

Προς: Υπουργό ΑΑΤ κ. Κ. Τσιάρα

Υφ. ΑΑΤ κ. Χ. Κέλλα

Κοιν. Πρωθυπουργό κ. Κ. Μητσοτάκη

Περιφ/χη ΑΜ-Θ κ. Χ. Τοψίδη

ΜΜΕ

ΥΠΟΜΝΗΜΑ

Θέμα: «Αποκλεισμός πραγματικών δικαιούχων από την αποζημίωση ζωοτροφών, λόγω υποχρεωτικού εγκλεισμού των αιγοπροβάτων»

Αξιότιμε κ. Υπουργέ.

Με μεγάλη έως παροιμιώδη καθυστέρηση, προχωρήσατε στη σύνταξη και δημοσίευση της ΚΥΑ με Αρ. 208989 της 1/8/2025 που αφορά την αποζημίωση για το κόστος των ζωοτροφών, λόγω του υποχρεωτικού εγκλεισμού των ζώων, κατά περιοχές και περιόδους, από τον Ιούνιο του 2024 λόγω Πανώλης και από τον Αύγουστο του 2024 λόγω Ευλογιάς, μέχρι τη δημοσίευσή της.

Επαναλαμβάνουμε γι’ ακόμα μία φορά την κάθετη διαφωνία μας στον τρόπο και τα ποσά κατανομής της αποζημίωσης και όχι ενίσχυσης, όπως αναφέρεται στην ΚΥΑ, γιατί αφορά οικονομική ζημιά που εσείς ως ΥΠΑΑΤ προκαλέσατε, με τα περιοριστικά μέτρα που εφαρμόσατε!

Αν το χρηματοδοτικό μέσο που χρησιμοποιήσατε λέγεται «ενίσχυση ήσσονος σημασίας» γνωστό και ως «de minimis», αυτό έγινε με δική σας ευθύνη και δεν αλλάζει σε τίποτα την ουσία και το ύψος της ζημιάς που προκαλέσατε!

Με μεγάλη έκπληξη και απογοήτευση διαβάζοντας την ΚΥΑ, διαπιστώσαμε ότι αποκλείονται από την αποζημίωση αυτή, όσοι κτηνοτρόφοι απώλεσαν το ζωικό τους κεφάλαιο λόγω ζωονόσων το 2024.

Το διαβάσαμε πολλές φορές, ζητήσαμε και από πιο εγγράμματους και πιο ειδικούς από εμάς να το διαβάσουν, μην τυχόν και παρερμηνεύσαμε τα γραφόμενα, γιατί δεν μπορούσαμε να πιστέψουμε αυτό που βλέπαμε με τα ίδια μας τα μάτια!

Όλοι δυστυχώς συμφώνησαν με την αρχική μας διαπίστωση.

Δε θα θέλαμε ούτε εμείς αλλά σίγουρα ούτε εσείς, να περιγράψουμε την οργή, ούτε ν’ αναφέρουμε τους χαρακτηρισμούς που εκτόξευσαν οι αποκλεισμένοι κτηνοτρόφοι αλλά και όλοι οι άλλοι συνάδελφοι που ενημερώθηκαν για τον αποκλεισμό αυτό.

Σίγουρα έχει γίνει λάθος εκ παραδρομής, έτσι δεν είναι κ. Υπουργέ;

Δεν μπορεί στο Υπουργείο του πρωτογεννή τομέα να υπάρχει ένας τόσο άρρωστος νους, που ν’ αποκλείει τους κτηνοτρόφους αυτούς!

Δε γίνεται να υπάρχουν τόσο άρρωστα μυαλά στο ΥΠΑΑΤ και αποκλείεται να έχει υπογραφεί συνειδητά από οιοδήποτε υπουργό ή υφυπουργό της κυβέρνησης, αυτός ο αποκλεισμός!

Ακριβώς μία εβδομάδα πριν, τη Δευτέρα 28 Ιουλίου 2025, ο ίδιος ο υφυπουργός ΑΑΤ κ. Κέλλας, μετά από ερώτησή μας, μας διαβεβαίωνε σε διά ζώσης συνάντηση με την παρουσία του Περιφερειάρχη ΑΜ-Θ κ. Χ. Τοψίδη στην Κομοτηνή, ότι δε θα υπάρχει κανένα πρόβλημα στην είσπραξη της αποζημίωσης για τις ζωοτροφές, όσων έχουν υποχρεωθεί σε σφαγή των ζώων τους λόγω ζωονόσων.

Είναι αστείο έως γελοίο, να σπαταλάτε το μεγαλύτερο μέρος των 63 εκατομμυρίων ευρώ, κρίνοντας ως δικαιούχους, συναδέλφους από περιοχές που δεν τήρησαν κανένα μέτρο εγκλεισμού, είτε γιατί δεν είχανε κρούσματα Ευλογιάς ή Πανώλης, είτε γιατί ήταν εκτός των ζωνών προστασίας και επιτήρησης, που όρισαν οι κτηνιατρικές υπηρεσίες.

Χρήσατε δικαιούχους αυτούς τους συναδέλφους και αποκλείσατε αυτούς που αποδεδειγμένα πάλεψαν την αρρώστια με πραγματικό ζωικό κεφάλαιο και με μεγάλο οικονομικό κόστος.

Συγχαρητήρια!

Επειδή όμως τα πολλά λόγια είναι φτώχεια και επειδή τα πραγματικά νούμερα και επιχειρήματα δε φαίνεται να σας απασχολούν ιδιαίτερα, θα σταθούμε στην ουσία.

Όμορφα και ωραία το παίρνετε πίσω, αν πρόκειται όντως για εκ παραδρομής ανθρώπινο λάθος, προχωράτε σε διόρθωση της ΚΥΑ και το συγκεκριμένο θέμα θεωρείται λήξαν.

Αν όμως πρόκειται για ηθελημένη ενέργεια, που συνειδητά την εγκρίνετε και δεν έχετε σκοπό να την αναιρέσετε άμεσα, σας καλούμε να παραιτηθείτε και εσείς και οι υφυπουργοί σας, αλλά και ο οιοσδήποτε έχει μερίδιο ευθύνης στην έγκριση αυτής της άδικης απόφασης.

Αναμένουμε ένα απ’ τα δύο, μέχρι το τέλος της εβδομάδας!

Με εκτίμηση

ΟΙ ΚΤΗΝΟΤΡΟΦΙΚΟΙ ΣΥΛΛΟΓΟΙ ΤΗΣ ΑΜ-Θ

* ΚΤΗΝΟΤΡΟΦΙΚΟΣ ΣΥΛΛΟΓΟΣ Δ.Κ.ΝΕΥΡΟΚΟΠΙΟΥ
* ΚΤΗΝΟΤΡΟΦΙΚΟΣ ΣΥΛΛΟΓΟΣ Δ.ΠΡΟΣΟΤΣΑΝΗΣ
* ΚΤΗΝΟΤΡΟΦΙΚΟΣ ΣΥΛΛΟΓΟΣ Ν.ΡΟΔΟΠΗΣ
* ΚΤΗΝΟΤΡΟΦΙΚΟΣ ΣΥΛΛΟΓΟΣ Ν.ΚΑΒΑΛΑΣ
* ΚΤΗΝΟΤΡΟΦΙΚΟΣ ΣΥΛΛΟΓΟΣ Ν.ΞΑΝΘΗΣ
* ΚΤΗΝΟΤΡΟΦΙΚΟΣ ΣΥΛΛΟΓΟΣ Δ. ΙΑΣΜΟΥ
* ΚΤΗΝΟΤΡΟΦΙΚΟΣ ΣΥΛΛΟΓΟΣ Δ.ΑΛΕΞΑΝΔΡΟΥΠΟΛΗΣ
* ΚΤΗΝΟΤΡΟΦΙΚΟΣ ΣΥΝΕΤΑΙΡΙΣΜΟΣ ΘΡΑΚΩΝ ΑΜΝΟΣ
* ΑΓΡΟΚΤΗΝΟΤΡΟΦΙΚΟΣ ΣΥΝΕΤΑΙΡΙΣΜΟΣ ΑΡΡΙΑΝΩΝ
* ΣΥΛΛΟΓΟΣ ΚΟΚΚΙΝΗΣ ΕΛΛΗΝΙΚΗΣ ΦΥΛΗΣ ΘΡΑΚΗΣ